泛洞庭
作者：趙汝鐩
朝代：宋

paragraphs: 解維武陵岸，江肥雨新止。
兼程趨洞庭，勢疾建瓴比。
銀光吞上下，莫辨天與水。
我乃航其間，滉瀁藉一葦。
吏塵貯兩袖，到此劃湔洗。
黄昏打頭風，洪波半空起。
舟子惶束手，喧呼互排詆。
有篙無處著，有纜無地艤。
鐵索二百丈，牽貓卧沙底。
進難退不可，簸弄任所以。
巨浪聲洪鐘，合力撞舟尾。
一撞心一折，通夕不知幾。
刻燭驗天明，狂勢稍披靡。
卷索急飛櫓，半晝見涯涘。
危命脫針孔，再生自今始。
人言岳州程，風便五日耳。
漂滯費半月，初意所不擬。
粉堞俄在眼，層樓九霄峙。
凭欄氣方豁，東望酸徹髓。
前日我片帆，掀舞怒濤裏。
羊腸百八盤，行路難如此。
今知驚浪上，羊腸尚可履。
在家貧亦好，身安門掃軌。
鼾鼻喧午窗，風波儘千里。